钦定古今图书集成/明伦汇编/官常典/第006卷 > 荀悦申鉴 > 《杂言》
## 钦定古今图书集成/明伦汇编/官常典/第006卷 > 荀悦申鉴 > 《杂言》

大臣之患，常立于二罪之间，在职而不尽忠直之道，
罪也。尽忠直之道焉，则必矫上拂下，罪也。有罪之罪，
邪臣由之；无罪之罪，忠臣置之。人臣之义，“不曰吾君
能矣，不我须也，言无补也，而不尽忠；不曰吾君不能
矣，不我识也”，言无益也，而不尽忠。必竭其诚，明其道，
尽其义，斯已而已矣。不已，则奉身以退，臣道也。故君
臣有异，无乖，有怨无憾，有屈，无辱。人臣有三罪：一曰
导非，二曰阿失，三曰尸宠。以非引上谓之导，从上之
非谓之阿，见非不言谓之尸，导臣诛，阿臣刑，尸臣绌。
进忠有三术：一曰防，二曰救，三曰戒。先其未然谓之
防，发而止之谓之救，行而责之谓之戒。防为上，救次
之，戒为下。下不钳口，上不塞耳，则可有闻矣。有钳之
钳，犹可解也；无钳之钳，难矣哉！有塞之塞，犹可除也；
无塞之塞，其甚矣夫！

违上顺道，谓之忠臣；违道顺上，谓之谀臣。忠所以为
上也，谀所以自为也。忠臣安于心，谀臣安于身。故在
上者必察乎违顺，审乎所为，慎乎所安。